Skrootwerf-eienaars beskuldig van kabeldiefstal(Foto: City Power) City Power verwelkom die inhegtenisneming van twee skrootwerf-eienaars in Roodepoort vir die besit van gesteelde kabels. “Die twee was deel van ses verdagtes wat Donderdag in afsonderlike voorvalle deur City Power-sekuriteit en die SAPD se taakspan oor noodsaaklike infrastruktuur in hegtenis geneem is,” sê Isaac Mangena, woordvoerder van City Power. Die klopjag deur die polisie op die Horn-skrootmetaalhandelaar in Roodepoort het gekom ná ŉ wenk oor koperkabels op die perseel. “Tegniese kenners van City Power is na die toneel ontbied en hulle het die infrastruktuur uitgeken as materiaal wat van mini-substasies gesteel is. Die kabels wat gevind is, se waarde beloop ongeveer R250 000.” Die twee persone is in hegtenis geneem deur die polisie. “Ons hoop dit sal dien as ŉ waarskuwing vir ander skrootwerfhandelaars wat ons binnekort sal besoek.” In nog ŉ voorval is vier verdagtes in Alexandra- informele nedersetting in hegtenis geneem vir die diefstal van ABC-kabels. “Die verdagtes is deur die gemeenskap aangekeer en die polisie het City Power-kabels gevind wat vir straatligte gebruik word. Die verdagtes is by Alexandra-polisiestasie aangekla.” Mangena sê City Power het Donderdagaand ook minstens vyf voorvalle van diefstal en vandalisme beleef. “Dit sluit die diefstal in van ŉ nuwe mini-substasie ter waarde van R600 000 in Midrand. Dié mini-substasie is Maandag in Klipfonteinview naby Rabie Ridge geïnstalleer om verligting te bied vir kragonderbrekings weens oorlading in die gebied. Dit sou binnekort aangeskakel word toe dit gesteel is.” ŉ Saak is by Rabie Ridge-polisie aanhangig gemaak en die polisie volg verskeie leidrade in dié verband op.